P. Hrušovský, predseda NR SR: (2005-10-25):
Pán poslanec Jaduš navrhol doplniť program schôdze o správu o opatreniach a programoch prijatých vládou a ostatnými orgánmi v boji s vtáčou chrípkou na území Slovenskej republiky. Pán poslanec, žiadate vládu, aby takúto správu predložila? Áno. Prosím, prezentujme sa a hlasujeme. (Hlasovanie.) 131 prítomných, 90 za návrh, 1 proti, 36 sa zdržalo, 4 nehlasovali. Návrh sme schválili. Ďalej pán poslanec navrhuje, aby Národná rada požiadala vládu o predloženie správy o využívaní eurofondov s výhľadom do konca roku 2005 so zreteľom na ich efektívne a teritoriálne využitie. Hlasujeme, páni poslanci. (Hlasovanie.) 136 prítomných, 65 za, 1 proti, 64 sa zdržalo, 6 nehlasovalo. Návrh sme neschválili. Pán poslanec Hort navrhol vypustiť z rokovania 51. schôdze bod 86. Hlasujeme. (Hlasovanie.) 137 prítomných,  74 za návrh, 57 proti, 5 sa zdržalo, 1 nehlasoval. Návrh sme schválili. Pán poslanec Maxon žiada, aby Národná rada Slovenskej republiky vytvorila výbor k problematike výstavby kórejských investorov Kia Motors Corporations a Hyundai Mobis. Prosím, páni poslanci, prezentujme sa. (Hlasovanie.) 126 prítomných, 39 za, 30 proti, 52 sa zdržalo, 5 nehlasovalo. Návrh sme neschválili. Pán poslanec Maxon v prípade neschválenia tohto návrhu žiada, aby Národná rada požiadala vládu o predloženie správy k problematike výstavby kórejských investorov Kia Motors a Hyundai. Prosím, páni poslanci, prezentujme sa a hlasujme. (Hlasovanie.) 124 prítomných, 67 za, 2 proti, 44 sa zdržalo, 11 nehlasovalo. Návrh sme schválili. Pán poslanec, chcem vás informovať, že dohoda z poslaneckého grémia je taká, že body 34 a 35 prerokujeme v utorok 8. 11. ako prvé body programu, takže aj hlasovanie bude v tento deň. Pani poslankyňa Tóthová navrhuje, aby Národná rada požiadala vládu Slovenskej republiky o predloženie správy o dopadoch zvýšenia cien plynu na dôchodcov a rodiny s viac ako dvomi deťmi. Hlasujeme, páni poslanci. (Hlasovanie.) 134 prítomných,  61 za, 1 proti, 48 sa zdržalo, 24 nehlasovalo. Návrh sme neschválili. Pán poslanec Šulaj navrhuje požiadať Úrad pre reguláciu sieťových odvetví, aby vypracoval správu o ekonomických podmienkach a dôvodoch zvýšenia cien plynu. Uvedenú správu predložiť do 30 dní odo dňa prijatia uznesenia v Národnej rade. Hlasujeme. (Hlasovanie.) 136 prítomných, 65 za, 2 proti, 44 sa zdržalo, 25 nehlasovalo. Návrh sme neschválili. Pán poslanec Jarjabek navrhuje doplniť program schôdze o informáciu ministra kultúry o stave príprav, technologickom a finančnom zabezpečení a termíne spustenia vysielania verejnoprávnej Slovenskej televízie v digitálnom formáte. Hlasujeme, páni poslanci. (Hlasovanie.) 122 prítomných, 43 za, 4 proti, 48 sa zdržalo, 27 nehlasovalo. Návrh sme neschválili. Ďalej pán poslanec žiada doplniť program schôdze o informáciu ministra financií Slovenskej republiky o stave riešenia dlhu štátu voči Slovenskému rozhlasu za služby v oblasti zahraničného vysielania a odstránení negatívnych dôsledkov omeškania platby štátu za tieto služby. Hlasujeme, páni poslanci. (Hlasovanie.) 123 prítomných, 47 za, 1 proti, 49 sa zdržalo, 26 nehlasovalo. Návrh sme neschválili. Ďalej žiada doplniť program schôdze pán poslanec Jarjabek o informáciu ministra kultúry o opatreniach na odstránenie havárie na národnej kultúrnej pamiatke Trenčiansky hrad a o systémových krokoch, ktoré ministerstvo iniciuje a zabezpečuje v záujme prevencie, aby k takýmto haváriám  nedošlo na iných pamiatkovo chránených objektoch. Hlasujeme, páni poslanci. (Hlasovanie.) 121 prítomných,  46 za, 2 proti, 44 sa zdržalo, 29 nehlasovalo. Návrh sme neschválili. Posledný návrh pána poslanca je doplniť program schôdze o informáciu ministerky práce, sociálnych vecí a rodiny o jej programe reforiem a korekcii platných právnych predpisov v oblasti pôsobenia a o zámeroch rezortu, pokiaľ ide o prehľadnosť a jednoduchosť systému. Hlasujeme, páni poslanci. (Hlasovanie.) 124 prítomných, 47 za, 3 proti, 47 sa zdržalo, 27 nehlasovalo. Návrh sme neschválili. Pán poslanec a predseda výboru pre zdravotníctvo navrhuje, aby sme zaradili ako bod 4 programu 51. schôdze návrh na zmenu lehôt určených uznesením Národnej rady Slovenskej republiky k prerokúvanému zákonu o verejnom zdravotníctve. Hlasujeme, páni poslanci. (Hlasovanie.) 134 prítomných, 119 za, 8 proti, 7 sa zdržalo. Návrh sme schválili. Pani poslankyňa Bollová odporúča Národnej rade prijať uznesenie Národnej rady o ukončení pôsobenia príslušníkov ozbrojených síl Slovenskej republiky v Iraku. Hlasujeme, páni poslanci. (Hlasovanie.) 116 prítomných, 36 za, 50 proti, 25 sa zdržalo, 5 nehlasovalo. Návrh sme neschválili. Pán poslanec Číž navrhuje zaradiť nový bod programu, a to návrh na odvolanie pána poslanca Drgonca z predsedu ústavnoprávneho výboru. Hlasujeme, páni poslanci. (Hlasovanie.) 135 prítomných, 54 za, 61 proti, 18 sa zdržalo, 2 nehlasovali. Návrh sme neschválili. O návrhu pána poslanca Heribana  hlasovať nedám, keďže sme prijali návrh pána poslanca Maxona. Posledný návrh predložil pán poslanec Mikuš, ktorý navrhuje, aby Národná rada požiadala vládu o predloženie správy o Národnom programe reforiem Slovenskej republiky na roky 2006 až 2008 z dôvodu, že ide o materiál závažného významu pre Slovenskú republiku. Hlasujeme, páni poslanci. (Hlasovanie.) 137 prítomných, 69 za, 2 proti, 43 sa zdržalo, 23 nehlasovalo. Návrh sme schválili. Panie poslankyne, páni poslanci, tým sme odhlasovali všetky návrhy na zmenu alebo doplnenie programu. Ešte predtým, ako dám hlasovať o návrhu programu ako o celku, chcem vás informovať, že na program rokovania 51. schôdze je zaradená správa o menovom vývoji, ktorú uvedie guvernér Národnej banky, a ďalej správa výboru na kontrolu použitia informačno-technických prostriedkov. Odporúčam, aby pri rokovaní o tomto bode programu bol prítomný aj riaditeľ Slovenskej informačnej služby. Navrhujem, aby sme o tomto návrhu umožniť vystúpiť a byť prítomný na rokovaní Národnej rady hlasovali o bode programu – súhlas s programom 51. schôdze. Ďalej vás chcem informovať, že na základe dohody z poslaneckého grémia hlasovať o jednotlivých prerokovaných bodoch budeme o 11.00 hodine a o 17.00 hodine. Prosím, páni poslanci, prezentujme sa a hlasujme o návrhu programu ako o celku. (Hlasovanie.) 133 prítomných, 82 za návrh, 30 proti, 20 sa zdržalo, 1 nehlasoval. Program 51. schôdze Národná rada Slovenskej republiky schválila. Pristúpime k rokovaniu o prvom bode programu – informácii Mandátového a imunitného výboru Národnej rady Slovenskej republiky o nastúpení náhradníka na neuplatňovaný mandát poslanca Národnej rady Slovenskej republiky . Prosím predsedu mandátového a imunitného výboru, aby Národnú radu o rokovaní mandátového a imunitného informoval. Nech sa páči, pán poslanec. Ľ. Lintner, poslanec: Ďakujem pekne za slovo, pán predseda. Ctené kolegyne, vážení kolegovia, predkladám informáciu Mandátového a imunitného výboru Národnej rady Slovenskej republiky o nastúpení náhradníka na neuplatňovaný mandát poslanca Národnej rady Slovenskej republiky. Poslanec Národnej rady Slovenskej republiky Jirko Malchárek bol prezidentom Slovenskej republiky dňa 4. októbra 2005 vymenovaný za člena vlády Slovenskej republiky. Listom z toho istého dňa oznámil túto skutočnosť predsedovi Národnej rady Slovenskej republiky  s tým, že uvedeným dňom si poslanecký mandát neuplatňuje. Jirko Malchárek kandidoval na funkciu poslanca Národnej rady Slovenskej republiky na kandidačnej listine Aliancie nového občana. Predseda Národnej rady Slovenskej republiky Pavol Hrušovský svojím rozhodnutím č. 1382 zo 14. októbra 2005 vyhlásil podľa § 47 ods. 6 zákona č. 333/2004 Z. z. o voľbách do Národnej rady Slovenskej republiky a § 10 ods. 2 písm. b) zákona Národnej rady Slovenskej republiky č. 350/1996 Z. z.  o rokovacom poriadku Národnej rady Slovenskej republiky v znení neskorších predpisov, že na neuplatňovaný mandát poslanca Národnej rady Slovenskej republiky Jirka Malchárka nastupuje podľa poradia na kandidačnej listine Aliancie nového občana uvedeného v zápisnici Ústrednej volebnej komisie o výsledku volieb do Národnej rady Slovenskej republiky, ktoré sa uskutočnili  20. a 21. septembra 2002 za stranu Aliancie nového občana dňom 17. októbra 2005 náhradník Pavol Kuljaček narodený 12. februára 1951 bytom Bratislava. Súčasne predseda Národnej rady Slovenskej republiky Pavol Hrušovský svojím rozhodnutím č. 1383 zo 14. októbra 2005 v súlade s § 57 ods. 1 písm. g)  zákona č. 350/1996 Z. z. o rokovacom poriadku Národnej rady Slovenskej republiky... (Ruch v sále.)